title: Odluka Komisije оd 17. veljače 2021. o obavješćivanju Republike Kameruna o mogućnosti da bude utvrđena kao nekooperativna treća zemlja u suzbijanju nezakonitog, neprijavljenog i nereguliranog ribolova (priopćeno pod brojem dokumenta C(2021)981) 2021/C 59 I/01

text:
                  19.2.2021

                  HR

                  Službeni list Europske unije

                  CI 59/1

         ODLUKA KOMISIJE
         оd 17. veljače 2021.
         o obavješćivanju Republike Kameruna o mogućnosti da bude utvrđena kao nekooperativna treća zemlja u suzbijanju nezakonitog, neprijavljenog i nereguliranog ribolova

               (priopćeno pod brojem dokumenta C(2021)981)

         (2021/C 59 I/01)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (1) („Uredba o ribolovu NNN”), a posebno njezin članak 32.,
         budući da:
         1.   UVOD

                     (1)

                     Uredbom (EZ) br. 1005/2008 uspostavljen je sustav Unije za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje („ribolov NNN”).

                     (2)

                     Poglavljem VI. Uredbe o ribolovu NNN propisan je postupak za utvrđivanje nekooperativnih trećih zemalja, demarševi koji se odnose na takve zemlje, izrada popisa takvih zemalja, brisanje s tog popisa, objavljivanje tog popisa te hitne mjere.

                     (3)

                     Na temelju članka 31. Uredbe o ribolovu NNN Komisija utvrđuje treće zemlje za koje smatra da ne surađuju u suzbijanju ribolova NNN. Treća zemlja utvrđuje se kao nekooperativna ako ne ispunjuje obveze u pogledu poduzimanja mjera za sprečavanje ribolova NNN, odvraćanje od njega i njegovo zaustavljanje, koje je prema međunarodnom pravu dužna ispuniti kao država zastave, država luke, obalna država ili država trgovine.

                     (4)

                     Prije utvrđivanja trećih zemalja kao nekooperativnih na temelju članka 31. Uredbe o ribolovu NNN Komisija prvo obavješćuje treće zemlje o mogućnosti da budu utvrđene kao nekooperativne zemlje u skladu s člankom 32. te uredbe. Ta je obavijest preliminarne prirode.

                     (5)

                     Obavijest se treba temeljiti na kriterijima propisanima u članku 31. Uredbe o ribolovu NNN. Komisija u odnosu na obaviještene treće zemlje uzima u obzir i sve demarševe iz članka 32. te uredbe. Komisija posebno u obavijest uključuje podatke o bitnim činjenicama i informacijama na kojima se temelji to utvrđivanje, tim zemljama daje priliku da dostave svoj odgovor i dokaze kojima se osporava utvrđivanje ili, ako je primjenjivo, akcijski plan za poboljšanje i mjere poduzete za ispravljanje stanja. Komisija obaviještenim trećim zemljama daje dovoljno vremena da odgovore na obavijest i razumno vrijeme da isprave stanje.

                     (6)

                     Utvrđivanje nekooperativnih trećih zemalja na temelju članka 31. Uredbe o ribolovu NNN temelji se na pregledu svih podataka iz članka 31. stavka 2. te uredbe. To se temelji na pregledu svih podataka dobivenih u skladu s Uredbom o ribolovu NNN ili, prema potrebi, drugih odgovarajućih podataka kao što su podaci o ulovu, trgovinski podaci dobiveni iz nacionalne statistike i drugih pouzdanih izvora, registara plovila i baza podataka o plovilima, dokumenata o ulovu, programa statističkog dokumentiranja i popisa plovila NNN koje su donijele regionalne organizacije za upravljanje ribarstvom (RFMO) te svih drugih podataka dobivenih u lukama i na ribolovnim područjima.

                     (7)

                     U skladu s člankom 33. Uredbe o ribolovu NNN Vijeće uspostavlja popis nekooperativnih trećih zemalja. Na te se zemlje primjenjuju mjere utvrđene, među ostalim, člankom 38. Uredbe o ribolovu NNN.

                     (8)

                     Na temelju članka 20. stavka 1. Uredbe o ribolovu NNN certifikati o ulovu koje su ovjerile treće zemlje – države zastave prihvaćaju se samo ako dotična država zastave Komisiju obavijesti o mehanizmima za provedbu, kontrolu i izvršavanje zakona, propisa i mjera očuvanja i upravljanja kojima njezina ribarska plovila moraju udovoljavati.

                     (9)

                     U skladu s člankom 20. stavkom 4. Uredbe o ribolovu NNN Komisija administrativno surađuje s trećim zemljama u područjima koja se odnose na provedbu odredaba te uredbe u vezi s certificiranjem ulova.

               2.   POSTUPAK U POGLEDU REPUBLIKE KAMERUNA

                     (10)

                     Republika Kamerun (dalje u tekstu „Kamerun”) Komisiji je dostavila obavijest kao država zastave u skladu s člankom 20. Uredbe o ribolovu NNN, a Komisija je tu obavijest prihvatila 15. srpnja 2009.

                     (11)

                     Komisija je u kolovozu 2019. započela postupak administrativne suradnje s tijelima Kameruna u kontekstu suzbijanja ribolova NNN. Ta je suradnja posebno obuhvaćala uvjete za dodjelu kamerunske državne pripadnosti ribarskim plovilima, uspostavljanje nacionalnih mehanizama za registraciju ribarskih plovila na kamerunskom državnom području, uvjete za pravo na plovidbu pod zastavom Kameruna i sustave kontrole koji iz toga proizlaze. Uključivala je razmjenu pisanih dokumenata s tijelima u kojoj je Komisija zatražila i provjerila sve informacije koje je smatrala potrebnima, kao što su popis plovila registriranih pod kamerunskom zastavom i popis plovila koja su od nadležnih tijela Kameruna dobila povlasticu za ribolov kako bi se procijenila razina provedbe međunarodnih obveza Kameruna u suzbijanju ribolova NNN.

                     (12)

                     Kamerun je ratificirao je Konvenciju Ujedinjenih naroda o pravu mora (UNCLOS) iz 1982. (2) Kamerun nije ugovorna stranka ni surađujuća neugovorna stranka nijednog RFMO-a.

                     (13)

                     Kako bi provjerila ispunjuje li Kamerun međunarodne obveze koje je kao država zastave, država luke, obalna država ili država trgovine dužan ispuniti prema međunarodnom pravu, Komisija je zatražila, prikupila i analizirala sve podatke potrebne za tu svrhu, kao što su podaci koje objavljuju RFMO-i, podaci koje prosljeđuju tijela države luke u okviru suradnje u suzbijanju ribolova NNN, podaci iz otvorenih i pouzdanih baza podataka te javno dostupni podaci.

               3.   MOGUĆNOST DA KAMERUN BUDE UTVRĐEN KAO NEKOOPERATIVNA TREĆA ZEMLJA

                     (14)

                     Na temelju članka 31. stavka 3. Uredbe o ribolovu NNN Komisija je analizirala obveze Kameruna kao države zastave, države luke, obalne države ili države trgovine. Za potrebe te analize Komisija je u obzir uzela kriterije utvrđene u članku 31. stavcima od 4. do 7. Uredbe o ribolovu NNN.

               3.1.   Mjere poduzete u pogledu ponavljanja ribolovnih aktivnosti NNN i trgovinskih tokova proizvoda koji potječu iz ribolova NNN (članak 31. stavak 4. Uredbe o ribolovu NNN)

                     (15)

                     U skladu s člankom 31. stavkom 4. točkom (a) Uredbe o ribolovu NNN Komisija je analizirala mjere koje je Kamerun poduzeo u vezi s ponovljenim aktivnostima ribolova NNN koje obavljaju ili omogućuju ribarska plovila koja plove pod njegovom zastavom ili njegovi državljani ili ribarska plovila koja obavljaju ribolov u njegovim morskim vodama ili upotrebljavaju njegove luke.

                     (16)

                     Komisija je temeljem podataka s popisa plovila NNN Komisije za tunu u Indijskom oceanu (IOTC) i podataka koje su joj dostavila relevantna tijela Kameruna utvrdila da su sljedeća plovila bila pod zastavom Kameruna nakon njihova uvrštenja na popis plovila NNN IOTC-a (3): UTHAIWAN (prijašnje ime WISDOM SEA REEFER, IMO br. 7637527), SEA VIEW (prijašnje ime AL WESAM 2, IMO br. 8692342) i SEA WIND (prijašnje ime AL WESAM 1, IMO br. 8692354) (4).

                     (17)

                     Kamerunska tijela potvrdila su Komisiji da su ta plovila plovila pod zastavom Kameruna nakon što su uvrštena na popis plovila NNN IOTC-a.

                     (18)

                     Osim toga, plovilu AL WESAM 5 s popisa plovila NNN zastava je promijenjena u kamerunsku, a plovilo je preimenovano u PROGRESO, pa je stoga u studenome 2020. popis plovila NNN IOTC-a na odgovarajući način izmijenjen (5).

                     (19)

                     S tim u vezi, postojeći postupci u Kamerunu koji prethode registraciji ribarskog plovila ne uključuju sveobuhvatnu prethodnu provjeru dosadašnje usklađenosti plovila i njegove sposobnosti poštovanja primjenjivih propisa i međunarodnih mjera, kao ni provjeru popisâ plovila NNN koje su donijeli RFMO-i, kako je predviđeno u točkama 36. i 42. Međunarodnog akcijskog plana za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje (IPOA-NNN) (6). Takva bi praksa mogla dovesti do ribolovnih aktivnosti plovila NNN pod kamerunskom zastavom.

                     (20)

                     To pokazuje i činjenica da je ribarsko plovilo UTHAIWAN i dalje plovilo pod zastavom Hondurasa iako ga je Kamerun registrirao pod svojom zastavom. To su potvrdila honduraška tijela u priopćenju IOTC-u (7). Ta situacija nije u skladu s člankom 92. stavkom 2. UNCLOS-a, kojim je utvrđeno da plovila ne smiju ploviti pod zastavom više od jedne države te se u suprotnom mogu smatrati plovilima bez državne pripadnosti.

                     (21)

                     S obzirom na podatke koje su dostavila kamerunska tijela, Komisija je utvrdila i da se popis registriranih plovila koja plove pod kamerunskom zastavom ne vodi na odgovarajući način. Tijela su potvrdila da pod kamerunskom zastavom plove neka ribarska plovila koja nisu navedena na popisu registriranih plovila dostavljenom Komisiji (UTHAIWAN, MAYI SEIS IMO br. 8803630), kako je navedeno u uvodnoj izjavi 11. Nadalje, prema informacijama koje je Komisija prikupila iz otvorenih baza podataka, čini se da najmanje 12 ribarskih plovila koja su 2019. i 2020. bila registrirana pod kamerunskom zastavom (8) nije uvršteno na popis dostavljen Komisiji. Navedene radnje kamerunskih tijela u suprotnosti su s člankom 94. stavkom 2. točkom (a) UNCLOS-a i preporukom iz stavka 42. Međunarodnog akcijskog plana protiv ribolova NNN, u kojima je predviđeno da svaka država vodi registar brodova s imenima brodova koji plove pod njezinom zastavom i podacima o njima. To potvrđuje i da Kamerun nema pouzdan i uspostavljen postupak registracije plovila koja plove pod njegovom zastavom.

                     (22)

                     Osim toga, registracija više ribarskih plovila tijekom ograničenog vremenskog razdoblja (2019. i 2020.) dovodi u pitanje sposobnost tijela Kameruna da uspostave istinsku poveznicu između Kameruna i tih plovila, što je protivno uvjetima utvrđenima za državnu pripadnost plovila iz članka 91. UNCLOS-a.

                     (23)

                     Nadalje, javno dostupne informacije (9) istaknule su da je u 2020. plovilo koje plovi pod zastavom Kameruna (OLUTORSKY, IMO br. 8826151) uhvaćeno u nezakonitim ribolovnim aktivnostima u vodama treće zemlje. Plovilo je zaustavljeno, a obalna država izrekla je novčanu kaznu subjektu plovila.

                     (24)

                     Osim toga, 2019., dok je plovilo pod zastavom Kameruna, plovilo UTHAIWAN zadržano je u luci treće zemlje, a tijela te treće zemlje njegovu subjektu izrekla su novčanu kaznu zbog ulaska u luku bez najave i zbog uvrštenja na popis plovila NNN (10).

                     (25)

                     S obzirom na informacije iznesene u prethodnim uvodnim izjavama, Komisija je zaključila da Kamerun nije ispunio svoje obveze kao država zastave i izvršio kontrolu nad svojom flotom te spriječio svoju flotu da sudjeluje u aktivnostima NNN u vodama izvan njegove jurisdikcije. Time su prekršene odredbe članka 94. stavaka 1. i 2. UNCLOS-a kojima je propisano da svaka država djelotvorno provodi svoju jurisdikciju i kontrolu plovila koja plove pod njezinom zastavom. Kamerun stoga nije ispunio svoju obvezu postupanja s dužnom pažnjom da upotrijebi odgovarajuća sredstva, uloži najveći mogući trud i učini sve kako bi spriječio ribolov NNN plovilima koja plove pod njegovom zastavom (11). Taj propust ujedno nije u skladu sa stavcima 34. i 35. Međunarodnog akcijskog plana protiv ribolova NNN, u kojima je predviđeno da bi države trebale osigurati da se ribarska plovila koja imaju pravo ploviti pod njihovom zastavom ne bave ribolovom NNN i ne podržavaju ribolov NNN te kojima se osigurava da države zastave i prije registracije ribarskog plovila mogu izvršavati svoju odgovornost kako bi osigurale da se takva plovila ne bave ribolovom NNN.

                     (26)

                     Kao posljedica toga, ne može se isključiti ni da su ribarska plovila registrirana u Kamerunu iz uvodnih izjava od 16. do 24., imajući stoga njegovu državnu pripadnost i pravo ploviti pod njegovom zastavom, obavljala ribolov NNN ili aktivnosti povezane s ribolovom na područjima izvan nacionalne jurisdikcije Kameruna, među ostalim na područjima koja su pod jurisdikcijom trećih zemalja, te da su koristila luke trećih zemalja. Osim toga, nedostatna kontrola Kameruna nad plovilima koja plove pod njegovom zastavom omogućuje takvim plovilima da iskrcaju i/ili prekrcaju proizvode ribarstva te stoga ne može spriječiti ulazak proizvoda ribarstva koji proizlaze iz ribolova NNN na tržišta.

                     (27)

                     S obzirom na razmatranja iznesena u ovom odjeljku i na temelju svih činjenica koje je Komisija prikupila može se utvrditi, u skladu s člankom 31. stavcima 3. i 4. Uredbe o ribolovu NNN, da Vijetnam nije ispunio svoje obveze u skladu s međunarodnim pravom u odnosu na međunarodna pravila, propise i mjere očuvanja i upravljanja.

                     (28)

                     Na temelju informacija navedenih u uvodnoj izjavi 26. zaključuje se, sukladno članku 31. stavku 3. i članku 31. stavku 4. točki (b) Uredbe o ribolovu NNN, da Kamerun nije spriječio pristup proizvodima ribarstva koji proizlaze iz ribolova NNN na tržišta.

               3.2.   Izostanak suradnje i nepoduzimanje mjera (članak 31. stavak 5. Uredbe o ribolovu NNN)

                     (29)

                     U skladu s člankom 31. stavkom 5. točkom (a) Uredbe o ribolovu NNN Komisija je analizirala svoju suradnju s Kamerunom kako bi razabrala jesu li tijela učinkovito surađivala u odgovaranju na pitanja, pružanju povratnih informacija ili istraživanju pitanja koja se odnose na ribolov NNN i povezane aktivnosti.

                     (30)

                     Komisija je imala poteškoća u uspostavljanju kontakta s tijelima Kameruna nadležnima za ribarstvo i pomorstvo. Osim toga, navedena tijela nisu odgovorila na zahtjeve Komisije te je Komisija primila samo djelomične odgovore, pri čemu su odgovori na postavljena pitanja bili nedostatni. Komisija, primjerice, nije primila jasna i sveobuhvatna objašnjenja o statusu ribarskih plovila koja plove pod zastavom Kameruna i njihovim aktivnostima, kao ni o postupku registracije ribarskih plovila pod kamerunskom zastavom.

                     (31)

                     Nadalje, Kamerun nije dokazao ni da surađuje i koordinira aktivnosti s drugim državama i relevantnim RFMO-ima u vezi s plovilima koja plove pod njegovom zastavom i koja su te organizacije uvrstile na popis plovila NNN, u odnosu na očuvanje i upravljanje ribolovnim resursima kako je navedeno u stavku 28. Međunarodnog akcijskog plana protiv ribolova NNN. Kamerun nije odgovorio na zahtjeve za uzajamnu pomoć koje je jedna država članica poslala 2020. u skladu s člankom 51. Uredbe o ribolovu NNN, kao ni na zahtjeve koje je druga država članica poslala 2019. i 2020. u pogledu ribarskih plovila koja plove pod njegovom zastavom i koja su koristila luke Europske unije.

                     (32)

                     U skladu s člankom 31. stavkom 5. točkom (b) Uredbe o ribolovu NNN Komisija je analizirala postojeće mjere izvršenja za sprečavanje ribolova NNN, odvraćanje od njega i njegovo zaustavljanje koje je donio Kamerun.

                     (33)

                     Prema informacijama koje je Komisija prikupila o otvorenim bazama podataka i kako je navedeno u uvodnoj izjavi 21., Kamerun je 2019. i 2020. pod svojom zastavom registrirao najmanje 12 ribarskih plovila. Sva ta ribarska plovila djeluju izvan voda pod jurisdikcijom Kameruna. Unatoč tomu što se raspitala o relevantnom pravnom okviru koji se primjenjuje u Kamerunu, Komisija nije primila nikakve informacije. Prema podacima dostupnim iz javnih izvora, čini se da postojeće nacionalno zakonodavstvo o ribarstvu (Loi n° 94/01 portant régime des forêts, de la faune et de la pêche (12)) ne sadržava posebne odredbe u vezi s upravljanjem i kontrolom nad ribarskim plovilima ni u vodama pod suverenitetom ili jurisdikcijom Kameruna ni izvan kamerunskih voda.

                     (34)

                     Taj pravni okvir nije u skladu s člankom 94. stavkom 2. točkom (b) UNCLOS-a, u kojoj se predviđa da država zastave, u skladu sa svojim nacionalnim pravom, preuzme jurisdikciju nad plovilima koja plove pod njezinom zastavom. Osim toga, u točkama 31., 32. i 33. neobvezujućih smjernica FAO-a za postupanje države zastave zahtijeva se da države zastave provode sustave kontrole nad plovilima koja plove pod njihovom zastavom i da moraju imati uspostavljene mjere izvršenja kojima se, među ostalim, omogućuje otkrivanje povreda primjenjivih zakona, propisa i međunarodnih mjera (13) očuvanja i upravljanja te da primijene odgovarajuće sankcije i mjere protiv počinitelja. Sankcije i mjere moraju biti primjerno stroge kako bi učinkovito osigurale poštovanje i odvratile od kršenja gdjegod se pojave, a prekršiteljima oduzele povlastice proizašle iz njihovih nezakonitih djelatnosti.

                     (35)

                     Unatoč djelovanju na područjima pod jurisdikcijom trećih zemalja, nijedno ribarsko plovilo spomenuto u uvodnoj izjavi 33. ne nalazi se na popisu plovila s povlasticom za ribolov koji su nadležna tijela Kameruna 2019. dostavila Komisiji. Čini se da to nije u skladu s točkom 30. neobvezujućih smjernica FAO-a za postupanje države zastave, u kojoj se propisuje da države zastave provode sustav za odobravanje ribolova i ribolovnih aktivnosti, kao ni s člankom 3. stavkom 2. Sporazuma FAO-a o usklađenosti i stavkom 45. Međunarodnog akcijskog plana protiv ribolova NNN, kojima se zahtijeva da države moraju osigurati da ribarsko plovilo koje plovi pod njihovom zastavom i lovi u vodama koje nisu pod njihovom suverenošću ili jurisdikcijom ima valjano odobrenje koje su izdala odgovarajuća tijela države zastave.

                     (36)

                     Nadalje, ribarsko plovilo OCEAN MARIA (IMO br. 8719164), koje plovi pod zastavom Kameruna, tijelima države članice predalo je zastarjelu, a time i nevažeću, ispravu o registraciji pri podnošenju zahtjeva za ulazak u luku Europske unije u 2020. Unatoč tomu što je tijelima tada predočena valjana potvrda prije ulaska plovila u luku, čini se da je plovilo nastavilo s radom bez valjane potvrde o registraciji u razdoblju od 4. veljače 2020. do 13. travnja 2020. Tjiela Kameruna nisu odgovorila na zahtjeve Komisije ni dotične države članice u vezi s tim plovilom i njegovim statusom.

                     (37)

                     Osim toga, Kamerun je Komisiji potvrdio brisanje plovila SEA WIND i SEA VIEW s popisa plovila NNN IOTC-a koja se bave nezakonitim ribolovnim aktivnostima, a prema informacijama prikupljenima iz javno dostupne baze podataka i informacijama koje su dostavila tijela drugih trećih zemalja plovilo UTHAIWAN s popisa plovila NNN IOTC-a sada plovi pod zastavom druge države. Međutim, tijela Kameruna nisu obavijestila Komisiju ni o kakvoj drugoj mjeri oduzetoj protiv tih plovila s popisa plovila NNN i njihovih subjekata. Odjava ribarskih plovila nije dovoljna mjera koju bi država zastave trebala poduzeti jer se takva mjera ne odnosi na aktivnost ribolova NNN i ne osigurava primjenu sankcija ili mjera protiv obavljenih aktivnosti ribolova NNN.

                     (38)

                     To nije u skladu ni s preporukama za poduzimanje mjera izvršenja u pogledu ribolovnih aktivnosti NNN i za sankcioniranje prekršitelja dovoljno teškim kaznama radi djelotvornog sprečavanja ribolova NNN, odvraćanja od njega i njegova zaustavljanja te lišavanja počinitelja koristi od takvog ribolova, kako je utvrđeno točkom 21. Međunarodnog akcijskog plana protiv ribolova NNN, člankom 8. stavkom 2. točkom 7. Kodeksa odgovornog ribarstva FAO-a i točkama od 31. do 33., 35. i 38. Neobvezujućih smjernica FAO-a za postupanje države zastave.

                     (39)

                     Na temelju informacija navedenih u uvodnim izjavama od 33. do 37. zaključuje se, u skladu s člankom 31. stavkom 5. točkom (b) Uredbe o ribolovu NNN, da Kamerun nije provodio odgovarajuće mjere izvršenja kako bi spriječio ribolov NNN, odvratio od njega i zaustavio ga.

                     (40)

                     U skladu s člankom 31. stavkom 5. točkom (c) Uredbe o ribolovu NNN Komisija je analizirala opseg i težinu razmatranih oblika ribolova NNN.

                     (41)

                     Unatoč tomu što je Komisija u više pisanih razmjena nadležnim tijelima Kameruna napomenula da su ribarska plovila pod njegovom zastavom uvrštena na popis plovila NNN IOTC-a, tijela Kameruna potvrdila su da ribarsko plovilo UTHAIWAN plovi pod njegovom zastavom, ali nisu navela hoće li se protiv tog plovila poduzeti ikakve mjere. Nadalje, tijela nisu obavijestila Komisiju ni o kakvim mjerama poduzetima u vezi s plovilima SEA WIND i SEA VIEW s popisa plovila NNN IOTC-a ni prije ni nakon odjave tih plovila iz nacionalnog registra.

                     (42)

                     Nadležna tijela Kameruna nisu osigurala ni odgovarajuću suradnju s drugim zemljama i međunarodnim organizacijama, kako je spomenuto u uvodnoj izjavi 31. Nadalje, uvrštavanje kamerunskih plovila na popis IOTC-a pokazuje nedostatak suradnje kao države zastave s drugim relevantnim državama u kontekstu regionalnih mjera za upravljanje ribarstvom.

                     (43)

                     S obzirom na informacije iznesene u ovom odjeljku i na temelju svih činjenica koje je Komisija prikupila te izjava kamerunskih tijela može se utvrditi, na temelju članka 31. stavaka 3. i 5. Uredbe o ribolovu NNN, da Kamerun nije ispunio svoje dužnosti u skladu s međunarodnim pravom u odnosu na mjere suradnje i izvršenja.

               3.3.   Neprimjenjivanje međunarodnih pravila (članak 31. stavak 6. Uredbe o ribolovu NNN)

                     (44)

                     U skladu s člankom 31. stavkom 6. točkama (a) i (b) Uredbe o ribolovu NNN Komisija je analizirala je li Kamerun ratificirao ili pristupio relevantnim međunarodnim instrumentima o ribarstvu te njegov status ugovorne stranke regionalnih organizacija za upravljanje ribarstvom (RFMO) ili njegov pristanak na primjenu mjera očuvanja i upravljanja koje su one donijele.

                     (45)

                     Kamerun je ratificirao UNCLOS, kako je opisano u uvodnoj izjavi 12., no nije ratificirao Sporazum o primjeni odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim naseljima i stokovima vrlo migratornih vrsta (UNFSA) ni Sporazum FAO-a o usklađivanju ni Sporazum FAO-a o mjerama države luke (PSMA) iz 2009.

                     (46)

                     To nije u skladu s dužnošću suradnje i obvezom poduzimanja mjera ili suradnje u poduzimanju mjera potrebnih za očuvanje živih morskih resursa na otvorenome moru kako je utvrđeno u člancima 117. i 118. UNCLOS-a. Taj izostanak suradnje nije u skladu ni s preporukama iz točke 11. Međunarodnog akcijskog plana protiv ribolova NNN, u kojoj se države potiču da što prije ratificiraju, prihvate ili pristupe UNFSA-i i Sporazumu FAO-a o usklađivanju. To nije u skladu ni s točkom 14. Međunarodnog akcijskog plana protiv ribolova NNN, u kojoj je predviđeno da bi države trebale u potpunosti i djelotvorno provesti FAO-ov Kodeks odgovornog ribarstva i s njim povezane međunarodne akcijske planove.

                     (47)

                     Kako je navedeno u uvodnoj izjavi 12., Kamerun nije ugovorna stranka ni surađujuća neugovorna stranka nijednog RFMO-a.

                     (48)

                     Na temelju članka 31. stavka 6. točke (c) Uredbe o ribolovu NNN Komisija je analizirala je li Kamerun možda sudjelovao u radnjama ili propustima koji bi mogli smanjiti učinkovitost primjenjivih zakona, propisa ili međunarodnih mjera očuvanja i upravljanja.

                     (49)

                     Registriranjem ribarskih plovila uvrštenih na popis plovila NNN IOTC-a u Kamerunu te stoga dodjelom prava plovilima da plove pod njegovom zastavom, tijela Kameruna umanjila su učinkovitost mjera očuvanja i upravljanja koje su donijeli RFMO- i te su postupila u suprotnosti s međunarodno dogovorenim pravilima kao što su članak 3. stavak 1. točka (a) Sporazuma FAO-a o usklađenosti, članak 18. stavak 2. UNFSA-e, točka 35. neobvezujućih smjernica FAO-a za postupanje države zastave te stavci 38. i 39. Međunarodnog akcijskog plana protiv ribolova NNN.

                     (50)

                     S obzirom na razmatranja iznesena u ovom odjeljku i na temelju svih činjenica koje je Komisija prikupila te izjava Kameruna može se utvrditi, na temelju članka 31. stavaka 3. i 6. Uredbe o ribolovu NNN, da Kamerun nije ispunio sve svoje dužnosti prema međunarodnom pravu u odnosu na međunarodna pravila, propise i mjere očuvanja i upravljanja.

               3.4.   Posebna ograničenja zemalja u razvoju (članak 31. stavak 7. Uredbe o ribolovu NNN)

                     (51)

                     Prema Indeksu ljudskog razvoja Ujedinjenih naroda (indeks UNHDI) (14) Kamerun se 2019. smatrao zemljom sa srednjim stupnjem ljudskog razvoja (zauzima 153. mjesto među 189 zemalja).

                     (52)

                     Iako u odnosu na praćenje, kontrolu i nadzor flote mogu postojati posebna ograničenja kapaciteta, posebnim ograničenjima Kameruna koja proizlaze iz njegova stupnja razvoja ne mogu se opravdati svi nedostaci utvrđeni u prethodnim odjeljcima. To je posebno slučaj kad je riječ o nepostojanju posebnih odredaba u nacionalnom pravnom okviru koje se odnose na upravljanje njegovom ribolovnom flotom i na sprečavanje ribolovnih aktivnosti plovila NNN, odvraćanje od njih i njihovo zaustavljanje, uključujući mjere izvršenja, kao i izostanak postupaka kojima se osigurava odgovarajuća provjera registracije ribarskih plovila pod njegovom zastavom i izostanak suradnje među nacionalnim upravama te s Komisijom, RFMO-ima ili upravama drugih zemalja.

                     (53)

                     S obzirom na činjenice iznesene u ovom odjeljku i na temelju svih činjenica koje je Komisija prikupila te izjava Kameruna može se utvrditi, na temelju članka 31. stavka 7. Uredbe o ribolovu NNN, da stupanj razvoja Kameruna ne utječe na njegov status razvoja i sveukupne rezultate u području upravljanja ribarstvom. Međutim, s obzirom na prirodu utvrđenih nedostataka Kameruna, stupanj razvoja Kameruna ne može poslužiti kao isprika ili opravdanje za nesuradnju i za njegove ukupne rezultate kao države zastave, države luke, obalne države ili države trgovine u odnosu na ribarstvo i nedostatnost njegova djelovanja u cilju sprečavanja ribolova NNN, odvraćanja od njega i njegova zaustavljanja.

               4.   ZAKLJUČAK O MOGUĆEM UTVRĐIVANJU NEKOOPERATIVNE TREĆE ZEMLJE

                     (54)

                     S obzirom na donesene zaključke u odnosu na neuspjeh Kameruna u izvršavanju obveza koje ima u okviru međunarodnog prava kao država zastave, država luke, obalna država ili država trgovine te poduzimanju mjera u cilju sprečavanja ribolova NNN, odvraćanja od njega i njegova zaustavljanja, Kamerun bi trebalo obavijestiti, u skladu s člankom 32. Uredbe o ribolovu NNN, o mogućnosti da ga Komisija utvrdi kao nekooperativnu treću zemlju u suzbijanju ribolova NNN.

                     (55)

                     Komisija bi trebala uzeti u obzir i sve demarševe utvrđene u članku 32. Uredbe o ribolovu NNN u odnosu na Kamerun. U svrhu dobrog upravljanja trebalo bi odrediti razdoblje unutar kojeg ta zemlja može pisanim putem odgovoriti na obavijest i ispraviti stanje.

                     (56)

                     Nadalje, obavijest Kamerunu o mogućnosti da bude utvrđen kao zemlja koju Komisija smatra nekooperativnom trećom zemljom za potrebe ove Odluke ne isključuje niti automatski podrazumijeva poduzimanje naknadnih koraka Komisije ili Vijeća u svrhu utvrđivanja ili uspostavljanja popisa nekooperativnih trećih zemalja.

               ODLUČILA JE:

            Jedini članak
            Kamerun se obavješćuje o mogućnosti da ga Komisija utvrdi kao nekooperativnu treću zemlju u suzbijanju nezakonitog, neprijavljenog i nereguliranog ribolova.

            Sastavljeno u Bruxellesu 17. veljače 2021.

                  Za Komisiju

               Virginijus SINKEVIČIUS

                  Član Komisije

            (1)  SL L 286, 29.10.2008., str. 1.

            (2)  https://treaties.un.org/https://treaties.un.org/

            (3)  https://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://www.iotc.org/vessels.

            (4)  Ta su plovila uvrštena i na popise plovila NNN CCSBT-a, ICCAT-a i SIOFA-a, prema odlukama o sinkroniziranju popisâ.

            (5)  https://www.iotc.org/vesselshttps://www.iotc.org/vessels

            (6)  Međunarodni akcijski plan za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, Organizacija Ujedinjenih naroda za hranu i poljoprivredu, 2001.

            (7)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdfhttps://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf

            (8)  OLUTORSKY (IMO br. 8826151); TRONDHEIM (IMO br. 8832112); HELSINGFORS (IMO br. 8033297); SVEABORG (IMO br. 7610414); SEI WHALE (IMO br. 7703950); AVACHINSKY (IMO br. 8138695); FORSA (prijašnje ime BORNHOLM, IMO br. 8721208); GREY WHALE (IMO br. 7703962); MARSHAL VASILEVSKIY (IMO br. 8033869); FREDERIKSHAMN (IMO br. 8730132); VEGA (prijašnje ime SKAGEN, IMO br. 8325353); HUMPBACK WHALE (IMO br. 9120281).

            (9)  https://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttps://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttp://jornaldeangola.sapo.ao/sociedade/navio-de-pesca-retido-foi-ontem-inspeccionado.

            (10)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdfhttps://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf

            (11)  Međunarodni sud za pravo mora, predmet br. 21, odlomak 129.

            (12)  http://www.fao.org/faolex/country-profiles/general-profile/fr/?iso3=CMRhttp://www.fao.org/faolex/country-profiles/general-profile/fr/?iso3=CMR

            (13)  Dobrovoljne smjernice o postupcima države zastave, ožujak 2014., preuzete s: http://www.fao.org/3/a-i4577t.pdfhttp://www.fao.org/3/a-i4577t.pdf

            (14)  http://hdr.undp.org/sites/all/themes/hdr_theme/country-notes/CMR.pdfhttp://hdr.undp.org/sites/all/themes/hdr_theme/country-notes/CMR.pdf


title: Odluka Europskog nadzornog tijela za vrijednosne papire i tržišta kapitala (EU) 2021/272 od 16. prosinca 2020. kojom se produljuje privremeno snižavanje praga za obavješćivanje o neto kratkim pozicijama u izdanom dioničkom kapitalu društava čije su dionice uvrštene u trgovanje na uređenom tržištu i zahtjev fizičkim ili pravnim osobama koje imaju neto kratke pozicije da u slučaju prelaska određenog praga obavijeste nadležna tijela u skladu s člankom 28. stavkom 1. točkom (a) Uredbe (EU) br. 236/2012 Europskog parlamenta i Vijeća

text:
                  22.2.2021

                  HR

                  Službeni list Europske unije

                  L 61/7

         ODLUKA EUROPSKOG NADZORNOG TIJELA ZA VRIJEDNOSNE PAPIRE I TRŽIŠTA KAPITALA (EU) 2021/272
         od 16. prosinca 2020.
         kojom se produljuje privremeno snižavanje praga za obavješćivanje o neto kratkim pozicijama u izdanom dioničkom kapitalu društava čije su dionice uvrštene u trgovanje na uređenom tržištu i zahtjev fizičkim ili pravnim osobama koje imaju neto kratke pozicije da u slučaju prelaska određenog praga obavijeste nadležna tijela u skladu s člankom 28. stavkom 1. točkom (a) Uredbe (EU) br. 236/2012 Europskog parlamenta i Vijeća
         ODBOR SUPERVIZORA EUROPSKOG NADZORNOG TIJELA ZA VRIJEDNOSNE PAPIRE I TRŽIŠTA KAPITALA,
         uzimajući u obzir Ugovor o funkcioniranju Europske unije,
         uzimajući u obzir Sporazum o Europskom gospodarskom prostoru, a posebno njegov Prilog IX.,
         uzimajući u obzir Uredbu (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (1), a posebno njezin članak 9. stavak 5., članak 43. stavak 1. i članak 44. stavak 1.,
         uzimajući u obzir Uredbu (EU) br. 236/2012 Europskog parlamenta i Vijeća od 14. ožujka 2012. o kratkoj prodaji i određenim aspektima kreditnih izvedenica na osnovi nastanka statusa neispunjavanja obveza (2), a posebno njezin članak 28. stavak 1.,
         uzimajući u obzir Delegiranu uredbu Komisije (EU) br. 918/2012 od 5. srpnja 2012. o dopuni Uredbe (EU) br. 236/2012 Europskog parlamenta i Vijeća o kratkoj prodaji i određenim aspektima kreditnih izvedenica na osnovi nastanka statusa neispunjavanja obveza u vezi s definicijama, izračunom neto kratkih pozicija, pokrivenim kreditnim izvedenicama na osnovi nastanka statusa neispunjavanja obveza, pragovima za obavješćivanje, pragovima likvidnosti za privremenu obustavu ograničenja, značajnim padom vrijednosti financijskih instrumenata i negativnim događajima (3), a posebno njezin članak 24.,
         uzimajući u obzir Odluku Europskog nadzornog tijela za vrijednosne papire i tržišta kapitala (EU) 2020/525 od 16. ožujka 2020. o privremenom snižavanju praga za obavješćivanje o neto kratkim pozicijama u izdanom dioničkom kapitalu društava čije su dionice uvrštene u trgovanje na uređenom tržištu i zahtjevu fizičkim ili pravnim osobama koje imaju neto kratke pozicije da u slučaju prelaska određenog praga obavijeste nadležna tijela u skladu s člankom 28. stavkom 1. točkom (a) Uredbe (EU) br. 236/2012 Europskog parlamenta i Vijeća (4),
         uzimajući u obzir Odluku Europskog nadzornog tijela za vrijednosne papire i tržišta kapitala (EU) 2020/1123 od 10. lipnja 2020. kojom se produljuje privremeno snižavanje praga za obavješćivanje o neto kratkim pozicijama u izdanom dioničkom kapitalu društava čije su dionice uvrštene u trgovanje na uređenom tržištu i zahtjev fizičkim ili pravnim osobama koje imaju neto kratke pozicije da u slučaju prelaska određenog praga obavijeste nadležna tijela u skladu s člankom 28. stavkom 1. točkom (a) Uredbe (EU) br. 236/2012 Europskog parlamenta i Vijeća (5) i Odluku Europskog nadzornog tijela za vrijednosne papire i tržišta kapitala (EU) 2020/1689 od 16. rujna 2020. kojom se produljuje privremeno snižavanje praga za obavješćivanje o neto kratkim pozicijama u izdanom dioničkom kapitalu društava čije su dionice uvrštene u trgovanje na uređenom tržištu i zahtjev fizičkim ili pravnim osobama koje imaju neto kratke pozicije da u slučaju prelaska određenog praga obavijeste nadležna tijela u skladu s člankom 28. stavkom 1. točkom (a) Uredbe (EU) br. 236/2012 Europskog parlamenta i Vijeća (6),
         budući da:
         1.   UVOD

                     (1)

                     Odlukom (EU) 2020/525 ESMA je obvezala fizičke ili pravne osobe koje imaju neto kratke pozicije u izdanom dioničkom kapitalu društava čije su dionice uvrštene u trgovanje na uređenom tržištu da obavijeste nadležna tijela ako takve pozicije dosegnu, premaše ili padnu ispod 0,1 % izdanog dioničkog kapitala u skladu s člankom 28. stavkom 1. točkom (a) Uredbe (EU) br. 236/2012.

                     (2)

                     Mjerom koja se uvodi Odlukom ESMA-e (EU) 2020/525 odgovara se na potrebu da nacionalna nadležna tijela i ESMA budu u mogućnosti pratiti neto kratke pozicije koje su sudionici na tržištu zauzeli u dionicama koje su uvrštene u trgovanje na uređenom tržištu zbog izvanrednih okolnosti na financijskim tržištima.

                     (3)

                     Odlukom (EU) 2020/1123 i Odlukom (EU) 2020/1689 ESMA je produljila privremeni zahtjev jer su, bez obzira na djelomičan oporavak financijskih tržišta EU-a od gubitaka zabilježenih od izbijanja pandemije, izgledi za budući oporavak i dalje bili nesigurni, a prijetnje urednom funkcioniranju i integritetu financijskih tržišta i stabilnosti financijskog sustava još su uvijek bile prisutne i imale su učinke na razini cijelog EU-a.

                     (4)

                     U skladu s člankom 28. stavkom 10. Uredbe (EU) br. 236/2012 ESMA ima obvezu preispitati tu mjeru odgovarajućom učestalošću, a najmanje svaka tri mjeseca.

                     (5)

                     ESMA je provela to preispitivanje na temelju analize pokazatelja uspješnosti, uključujući cijene, volatilnost, indekse spreadova kreditnih izvedenica na osnovi nastanka statusa neispunjavanja obveza, kao i kretanja neto kratkih pozicija, posebno onih između 0,1 % i 0,2 %. Na temelju provedene analize ESMA je odlučila da treba produljiti mjeru za dodatna tri mjeseca.

               2.   SPOSOBNOST DA SE MJEROM OTKLONE PRIJETNJE I PREKOGRANIČNI UČINCI (ČLANAK 28. STAVAK 2. TOČKA (a) UREDBE (EU) br. 236/2012)

         a.   Prijetnja pravilnom funkcioniranju i integritetu financijskih tržišta

                     (6)

                     ESMA smatra da bi se u trenutačnom kontekstu, na koji snažno utječe razvoj događaja u vezi s pandemijom bolesti COVID-19 i povezana neizvjesnost, utvrđivanje rizika za pravilno funkcioniranje i integritet financijskih tržišta EU-a trebalo temeljiti na analizi cjelokupnog makroekonomskog okružja kao i kretanja na financijskim tržištima.

                     (7)

                     Kada je riječ o makroekonomskom okružju, pandemija bolesti COVID-19 i dalje negativno utječe na realno gospodarstvo, a ukupni izgledi za budući oporavak i dalje su neizvjesni usprkos nedavnim pozitivnim kretanjima u EU-u i šire u pogledu cjepiva. Zabrinutost koju je ESMA izrazila u prethodnoj odluci u vezi s mogućim porastom broja slučajeva bolesti COVID-19 pokazala se opravdanom nakon što je došlo do drugog vala zaraze. Povezani podatci o novim slučajevima zaraze, slučajevima hospitalizacije, stopama popunjenosti odjela intenzivne skrbi i smrtnim slučajevima usporedivi su sa situacijom iz ožujka i travnja, pa čak i lošiji u odnosu na to razdoblje.

                     (8)

                     Upravo su zbog toga u cijelom EU-u poduzete brojne mjere za sprečavanje širenja zaraze, uključujući mjere ograničenja kretanja i uvođenja policijskog sata na lokalnoj razini, ali i mjere ograničenja kretanja na razini cijele države. Kada je riječ o prvom valu širenja pandemije, očekuje se da će te mjere imati i kratkoročan i dugoročan učinak na nacionalna gospodarstva.

                     (9)

                     S tim u vezi, jesenska Europska gospodarska prognoza Europske komisije (7) upućuje na to da će u 2020. godišnji realni BDP u europodručju pasti za 7,8 % uz znatne razlike među državama članicama. Prema očekivanjima, do oporavka BDP-a u europodručju i EU-u neće doći prije kraja 2022. (8)

                     (10)

                     Nadalje, očekuje se da će 2020. stopa nezaposlenosti u europodručju dosegnuti 8,3 % (7,7 % u EU-u) te da će nastaviti rasti i u 2021. (9)

                     (11)

                     Kada je riječ o kretanjima na financijskim tržištima, pozitivne novosti u vezi s razvojem i učinkovitosti cjepiva pridonijele su nedavnom značajnom poboljšanju tržišnih vrednovanja i drugih povezanih parametara: između 6. studenoga, odnosno dana trgovanja koji je prethodio prvoj pozitivnoj objavi u vezi s kandidatom za cjepivo (10), i 2. prosinca 2020. indeks STOXX EUROPE 800 bez švicarskog indeksa i indeks Eurostoxx 50 porasli su za 8,7 % odnosno 9,9 %, a taj su trend slijedili i glavni nacionalni indeksi, koji su u prosjeku porasli za 10 %.

                     (12)

                     Međutim, ako se kao referentna vrijednost uzme kretanje indeksa Eurostoxx 50, valja primijetiti da je oporavak njegove cijene (–8 % u odnosu na veljaču) znatno slabiji u odnosu na oporavak cijena drugih indeksa, kao što je NIKKEI 225 (+14,1 % u odnosu na veljaču), S&P 500 (+8,6 % u odnosu na veljaču) ili CSI 300 (+22,3% u odnosu na veljaču) [Slika 1.].

                     (13)

                     Ako se konkretno promotri bankarski sektor, gubitci koje bilježi indeks STOXX Europe Total Market Banks (za europske banke) na dan 2. prosinca 2020. iznose 22 % u odnosu na stanje na dan 20. veljače, što je poboljšanje s obzirom na pad od 37 % zabilježen u rujnu [Slika 1.]. Analiza cijena dionica nekih od najvećih europskih kreditnih institucija (iz Njemačke, Španjolske, Italije, Francuske) upućuje na to da se pad cijena kreće u rasponu od 3,41 % do 42,62 %. Unatoč poboljšanju u usporedbi sa smanjenjem cijena zabilježenim u razdoblju od veljače do rujna (u rasponu od 10 % do 59 %), ti podatci i dalje upućuju na slabost bankarskog sektora.

                     (14)

                     Nadalje, rizik razdvajanja vrednovanja imovine od temeljnih ekonomskih pokazatelja i dalje je prisutan, zbog čega se postavlja pitanje održivosti oporavka tržišta u budućnosti (11). Kao što se ističe u matrici rizika ESMA-e od 11. studenoga 2020. (12), mjera u kojoj će se ti rizici nastaviti ostvarivati uvelike će ovisiti o trima čimbenicima: utjecaju pandemije na gospodarstvo, tržišnim očekivanjima u pogledu mjera monetarne i fiskalne potpore i bilo kakvim dodatnim vanjskim događajima u ionako krhkom globalnom okružju.

                     (15)

                     U isto vrijeme na financijskim tržištima prisutni su i drugi pozitivni znakovi. Povjerenje koje proizlazi iz razvoja cjepiva odražavaju i kretanja spreadova kreditnih izvedenica na osnovi nastanka statusa neispunjavanja obveza, prinosa državnih obveznica i volatilnosti.

                     (16)

                     Spreadovi kreditnih izvedenica na osnovi nastanka statusa neispunjavanja obveza za obveznice europskih nefinancijskih društava i dalje su pet baznih bodova iznad razina zabilježenih u veljači 2020. (vrijednosti slične onima iz Odluke ESMA-e (EU) 2020/1689), dok spreadovi kreditnih izvedenica na osnovi nastanka statusa neispunjavanja obveza za europske obveznice s visokim prinosom, obveznice europskih financijskih društava i podređene dugove europskih financijskih društava bilježe smanjenje od 39, 6 odnosno 25 baznih bodova u usporedbi s vrijednostima iz Odluke ESMA-e (EU) 2020/1689 [Slika 1.].

                     (17)

                     Slično tomu, čini se da su se smanjili prinosi desetogodišnjih državnih obveznica: vidljiv je pad prinosa desetogodišnjih državnih obveznica Njemačke, Španjolske, Francuske i Italije u odnosu na razinu od 20. veljače od prosječno 14 baznih bodova [Slika 1.].

                     (18)

                     Kada je riječ o impliciranoj volatilnosti, ona se kontinuirano smanjuje, ali i dalje je vrlo osjetljiva na novosti na tržištu. Volatilnost koja se mjeri indeksom VSTOXX (13) i dalje je visoka u usporedbi s vrijednošću iz veljače 2020. (+8 %), a slično tomu indeks VIX na dan 2. prosinca 2020. i dalje iznosi +5 % u odnosu na vrijednost iz veljače 2020. (14) [Slika 1.].

                     (19)

                     Udio dionica s neto kratkom pozicijom između 0,1 % i 0,2 % nije se znatno smanjio od ožujka 2020. te je i dalje u prosjeku na razini od 12 % ukupnih neto kratkih pozicija, što je slično situaciji u rujnu (15) (kada je iznosio 13 %) [Slika 6.].

                     (20)

                     Kao što je već istaknuto u prethodnim odlukama ESMA-e, niži prag za obavješćivanje pokazao je da u nekim zemljama neto kratke pozicije između 0,1 % i 0,2 % predstavljaju velik udio ukupnih prijavljenih neto kratkih pozicija. Zaključno, postotak neto kratkih pozicija između 0,1 % i 0,2 %, koje je trebalo prijaviti zbog privremenog nižeg praga za obavješćivanje, i dalje čini relevantan dio ukupne vrijednosti i u trenutačnom kontekstu ima veliku informativnu vrijednost za regulatore.

                     (21)

                     Općenito govoreći, usprkos nedavnim povećanjima cijena u ključnim sektorima, okružje je i dalje krhko: brojne neizvjesnosti u vezi s razvojem pandemije bolesti COVID-19 i njezinim učinkom na cjelokupni makroekonomski scenarij i dalje su prisutne.

                     (22)

                     ESMA napominje da rizik razdvajanja vrijednosti imovine od temeljnih ekonomskih pokazatelja može nastupiti ne samo kad se cijene vlasničkih instrumenata povećaju bez jasnog izgleda za temeljni gospodarski rast, već i u slučaju pretjerane reakcije tržišta na novosti u obliku neopravdanog naglog pada cijena.

                     (23)

                     Usprkos nedavnim događajima, dugoročni učinci krize uzrokovane bolešću COVID-19 na gospodarstvo kao i dugoročni učinci te krize općenito tek se trebaju pokazati. Naime, u okviru jesenske gospodarske prognoze Europske komisije izrađena su dva alternativna scenarija (16) („povoljni scenarij” i „nepovoljni scenarij”) zbog iznimnog stupnja neizvjesnosti u vezi s razvojem pandemije i mjerama koje se poduzimaju radi sprečavanja njezina širenja.

                     (24)

                     Kao što je prethodno navedeno, u pogledu neto kratkih pozicija nije zabilježeno znatno smanjenje, dok se za impliciranu volatilnost pokazalo da je osjetljiva na nove događaje unatoč nižoj vrijednosti od one analizirane za potrebe Odluke (EU) 2020/1689.

                     (25)

                     Konkretno, zbog takvog krhkog gospodarskog i tržišnog okružja postoji veća vjerojatnost da pritisci na kratku prodaju pokrenu ili pogoršaju potencijalna negativna kretanja u sljedećim mjesecima, što bi pak moglo negativno utjecati na tržišno povjerenje ili integritet mehanizma određivanja cijena. ESMA smatra da je kombinacija prethodno opisanih okolnosti ozbiljna prijetnja pravilnom funkcioniranju i integritetu financijskih tržišta.

               b.   Prijetnja stabilnosti cijelog ili dijela financijskog sustava Unije

                     (26)

                     Kao što je Europska središnja banka (ESB) objasnila u svojoj publikaciji Financial Stability Review („Pregled financijske stabilnosti”) (17), financijska stabilnost stanje je u kojem je financijski sustav, koji obuhvaća financijske posrednike, tržišta i tržišne infrastrukture, sposoban podnositi šokove i posljedice financijskih neravnoteža.

                     (27)

                     Pandemija bolesti COVID-19 i dalje ima snažan utjecaj na realno gospodarstvo u Uniji. Kao što je spomenuto, ESMA u svojoj matrici rizika od 11. studenoga 2020. navodi da je „u trećem tromjesečju 2020. zabilježen nastavak oporavka financijskih tržišta EU-a, ali su ona i dalje vrlo osjetljiva […] mogućnost neočekivanog preokreta u procjeni rizika za ulagatelje ključni je rizik koji je trenutačno prisutan na financijskim tržištima EU-a te stoga svoju procjenu rizika zadržavamo na istoj razini”.

                     (28)

                     Prethodni odjeljak 2 točka (a) sadržava dodatne informacije o rezultatima bankarskog sektora i financijskih tržišta u cjelini.

                     (29)

                     Zbog utjecaja pandemije bolesti COVID-19 gospodarstvo EU-a i njegova financijska tržišta našli su se u stanju krhkosti u kojem bi daljnji pad cijena potaknut ili pojačan strategijama kratke prodaje mogao imati vrlo štetne posljedice.

                     (30)

                     U toj još uvijek nesigurnoj situaciji ESMA smatra da se znatan pritisak na prodaju i neuobičajena volatilnost cijena dionica mogu povećati djelovanjem različitih čimbenika, uključujući i sve veći broj sudionika na tržištu koji se bave kratkom prodajom i stvaraju značajne neto kratke pozicije.

                     (31)

                     Kao što je prethodno navedeno, udio dionica s neto kratkom pozicijom između 0,1 % i 0,2 % nije se znatno smanjio od ožujka 2020. [Slika 6.].

                     (32)

                     Kada je riječ o raširenim gubitcima u pogledu cijena za kreditne institucije, što je bio jedan od parametra za donošenje odluka o produljenju u lipnju i rujnu, zabilježeno je poboljšanje u usporedbi sa stanjem u rujnu; međutim, ti su gubitci i dalje na razini od –22 % u odnosu na stanje u veljači 2020. [Slika 1.]. To upućuje na činjenicu da su neke kreditne institucije, koje su u određenim slučajevima sistemski važne, i dalje potencijalno osjetljive na strategije kratke prodaje i na stvaranje značajnih neto kratkih pozicija, bez obzira na to jesu li te strategije i pozicije podržane temeljnim informacijama.

                     (33)

                     Još uvijek postoji rizik da akumulacija strategija kratke prodaje i stvaranje značajnih neto kratkih pozicija mogu dovesti do kaotičnih padova cijena za određene izdavatelje i do učinka prelijevanja unutar iste države članice ili u cijelom EU-u, što bi u konačnici moglo ugroziti financijski sustav jedne ili više država članica.

                     (34)

                     Bez obzira na djelomičan oporavak koji je primijećen na financijskim tržištima određenih država članica EU-a, prethodno spomenute neizvjesnosti u vezi s razvojem pandemije bolesti COVID-19 i njezinim učinkom na gospodarstvo EU-a i dalje su prisutne, zbog čega je spomenuta zabrinutost u pogledu potencijalnog razdvajanja vrednovanja imovine od temeljnih ekonomskih pokazatelja i u pogledu održivosti nedavnog oporavka financijskih tržišta još relevantnija.

                     (35)

                     ESMA stoga smatra da su trenutačne okolnosti na tržištu i dalje ozbiljna prijetnja stabilnosti financijskog sustava Unije.

               c.   Prekogranični učinci

                     (36)

                     Još jedan uvjet koji mora biti ispunjen kako bi ESMA mogla poduzeti tu mjeru jest da utvrđene prijetnje imaju prekogranične učinke.

                     (37)

                     Kao što je prethodno opisano, uzimajući u obzir nacionalne i paneuropske indekse, tržišta vlasničkih instrumenata u cijelom EU-u nisu se u potpunosti oporavila od velikih smanjenja cijena zabilježenih u ožujku.

                     (38)

                     S obzirom na to da te prijetnje utječu na financijska tržišta većine država članica EU-a, iako u različitoj mjeri, prekogranični učinci i dalje su osobito ozbiljni jer međusobna povezanost financijskih tržišta EU-a povećava vjerojatnost potencijalnih učinaka prelijevanja ili širenja štetnih učinaka na svim tržištima u slučaju pritiska na kratku prodaju.

                     (39)

                     ESMA stoga smatra da prethodno opisane prijetnje integritetu tržišta, pravilnom funkcioniranju i financijskoj stabilnosti imaju prekogranične učinke. Zbog prirode krize uzrokovane bolešću COVID-19 one su zapravo paneuropske.

               3.   NIJEDNO NADLEŽNO TIJELO NIJE PODUZELO MJERE ZA OTKLANJANJE PRIJETNJE ILI JE JEDNO NADLEŽNO TIJELO ILI VIŠE NJIH PODUZELO MJERE KOJIMA SE PRIJETNJA NE OTKLANJA NA ODGOVARAJUĆI NAČIN (ČLANAK 28. STAVAK 2. TOČKA (b) UREDBE (EU) br. 236/2012)

                     (40)

                     Još jedan uvjet koji mora biti ispunjen kako bi ESMA usvojila mjeru iz ove Odluke jest da nadležno tijelo ili nadležna tijela nisu poduzela mjere za otklanjanje prijetnje ili su poduzela mjere kojima se prijetnja ne otklanja na odgovarajući način.

                     (41)

                     Pitanja integriteta i pravilnog funkcioniranja tržišta te financijske stabilnosti opisana u Odluci ESMA-e 2020/525 navela su neka nacionalna nadležna tijela da poduzmu nacionalne mjere s ciljem ograničavanja kratke prodaje dionica u Španjolskoj, Francuskoj, Austriji, Belgiji, Grčkoj i Italiji (18), koje su istekle 18. svibnja.

                     (42)

                     Nakon isteka ili ukidanja tih privremenih mjera u EU-u nisu poduzete dodatne mjere na temelju Uredbe (EU) br. 236/2012 te na dan donošenja ove Odluke nijedna takva mjera nije na snazi.

                     (43)

                     U trenutku donošenja ove Odluke nijedno nadležno tijelo nije donijelo mjere kojima bi se povećala vidljivost kretanja neto kratkih pozicija uspostavom nižih pragova za obavješćivanje jer se mogu osloniti na Odluku ESMA-e (EU) 2020/1123.

                     (44)

                     Nužnost veće vidljivosti neto kratkih pozicija i dalje je izražena u kontekstu u kojem prethodno navedena ograničenja određena člankom 20. Uredbe (EU) br. 236/2012 više nisu na snazi, a opisana neizvjesnost povezana s produljenim učinkom pandemije bolesti COVID-19 još je uvijek prisutna. Kako kratka prodaja i transakcije s jednakim učinkom više nisu podložne drugim vanjskim ograničenjima, nacionalna nadležna tijela u cijelom EU-u trebaju moći unaprijed utvrditi stvaraju li se kratke pozicije do mjere koja može dovesti do prethodno opisanih prijetnji financijskim tržištima i financijskoj stabilnosti, koje se manifestiraju i pogoršavaju pritiscima na kratku prodaju.

                     (45)

                     S obzirom na navedene prijetnje na razini cijelog EU-a, i dalje je očito da informacije koje nacionalna nadležna tijela primaju primjenom uobičajenog praga za obavješćivanje propisanog člankom 5. stavkom 2. Uredbe (EU) br. 236/2012 nisu dovoljne u trenutačnim uvjetima stresa na tržištu. ESMA smatra da bi se zadržavanjem sniženog praga za obavješćivanje trebalo osigurati da nacionalna nadležna tijela u cijelom EU-u i ESMA imaju na raspolaganju najbolji mogući skup podataka kako bi mogli pratiti tržišna kretanja te kako bi mogli pripremiti sebe i ESMA-u za poduzimanje dodatnih mjera ako one budu potrebne.

               4.   MJERA ZNAČAJNO OTKLANJA PRIJETNJE ILI POBOLJŠAVA SPOSOBNOST NACIONALNIH NADLEŽNIH TIJELA DA NADZIRU PRIJETNJE (ČLANAK 28. STAVAK 3. TOČKA (a) UREDBE (EU) br. 236/2012)

                     (46)

                     ESMA mora uzeti u obzir i opseg u kojem produljena mjera značajno otklanja utvrđene prijetnje.

                     (47)

                     Konkretno, ESMA u nastavku analizira otklanja li produljena mjera u značajnoj mjeri prijetnje pravilnom funkcioniranju i integritetu financijskih tržišta te financijskoj stabilnosti Unije te poboljšava li ta mjera sposobnost nadležnih tijela da nadziru prijetnju.

               a.   Mjera značajno otklanja prijetnju pravilnom funkcioniranju i integritetu financijskih tržišta

                     (48)

                     U prethodno opisanim okolnostima svaki nagli porast pritiska na prodaju i volatilnosti tržišta uzrokovan kratkom prodajom i stvaranjem kratkih pozicija može pojačati negativna kretanja na financijskim tržištima. Premda u drugim okolnostima kratka prodaja može poslužiti u pozitivne svrhe u smislu određivanja ispravnog vrednovanja izdavatelja, u trenutačnim okolnostima na tržištu ona može predstavljati dodatnu prijetnju pravilnom funkcioniranju i integritetu tržišta.

                     (49)

                     Osobito, s obzirom na horizontalni učinak kontinuirane izvanredne situacije koja utječe na široki skup dionica u Uniji, svaki nagli pad cijena dionica mogao bi se pogoršati dodatnim pritiskom na prodaju koji proizlazi iz kratke prodaje i povećanja neto kratkih pozicija koje bi, ako su ispod uobičajenih pragova za obavješćivanje nacionalnih nadležnih tijela u skladu s člankom 5. Uredbe (EU) br. 236/2012, ostale neopažene kad se mjera ne bi produljila.

                     (50)

                     Zbog prethodno navedenih razloga nacionalna nadležna tijela i ESMA trebaju što prije saznati da se sudionici na tržištu bave kratkom prodajom i stvaraju značajne neto kratke pozicije kako bi, prema potrebi, spriječili da te pozicije postanu signali koji bi doveli do lančanih naloga za prodaju i daljnjeg značajnog pada cijena.

                     (51)

                     Produljenjem mjere odgovara se na tu potrebu na način da se propisuje da fizičke i pravne osobe koje imaju neto kratke pozicije u dionicama uvrštenima u trgovanje na uređenom tržištu trebaju nastaviti obavješćivati nacionalna nadležna tijela u slučaju prelaska praga koji je niži od onog utvrđenog u članku 5. Uredbe (EU) br. 236/2012.

                     (52)

                     Prema tome, nacionalna nadležna tijela i ESMA moći će na primjeren način ocijeniti razvoj situacije, razlikovati kretanja na tržištu potaknuta temeljnim informacijama od onih koja bi se mogla pokrenuti ili pogoršati kratkom prodajom te reagirati budu li radi integriteta, pravilnog funkcioniranja i stabilnosti tržišta potrebne strože mjere.

                     (53)

                     ESMA smatra da bi, ako se ta mjera ne produlji za dodatna tri mjeseca, nacionalna nadležna tijela i ESMA imali ograničen kapacitet za odgovarajuće praćenje tržišta u trenutačnom neizvjesnom i krhkom okružju. To je naglašeno očitim razdvajanjem rezultata financijskog tržišta od temeljne gospodarske aktivnosti kao i dinamičnom prirodom pandemije bolesti COVID-19. Ti bi čimbenici mogli izazvati iznenadan i znatan pritisak na prodaju te neuobičajenu dodatnu volatilnost cijena dionica u Uniji, što bi se pak moglo dodatno pojačati akumulacijom kratkih pozicija.

                     (54)

                     Istodobno, ESMA smatra primjerenim zadržati prag određen za objavu, propisan člankom 6. Uredbe (EU) br. 236/2012, koji iznosi 0,5 % izdanog dioničkog kapitala društva jer se snižavanje tog praga ne čini potrebnim iz perspektive održavanja urednih tržišta i otklanjanja rizika za financijsku stabilnost. Nacionalna nadležna tijela i ESMA nastavit će kontinuirano pratiti tržišne uvjete i po potrebi će poduzeti daljnje mjere.

               b.   Mjera značajno otklanja prijetnju stabilnosti cijelog ili dijela financijskog sustava Unije

                     (55)

                     Kao što je prethodno opisano, usprkos tomu što je zahvaljujući ohrabrujućim novostima o razvoju događaja u pogledu cjepiva nedavno zabilježeno poboljšanje rezultata na tržištima, u nekim je zemljama pad dioničkih indeksa koji je započeo 20. veljače 2020. i dalje na razini sličnoj onoj koja je zabilježena u lipnju ili rujnu 2020. Osim toga, oporavak cijena u EU-u znatno je slabiji u usporedbi s rezultatima drugih globalnih gospodarstava, npr. indeksima NIKKEI 225, S&P 500 ili CSI 300. Različiti čimbenici rizika i dalje utječu na mnoge sektore, pri čemu su rezultati dionica u financijskom sektoru i dalje slabi i uvelike raspršeni među velikim kreditnim institucijama EU-a. U takvom okružju bavljenje kratkom prodajom i stvaranje značajnih neto kratkih pozicija može pojačati pritisak na prodaju i negativna kretanja, što pak može pogoršati prijetnju i imati vrlo štetne učinke na financijsku stabilnost financijskih institucija i društava iz drugih sektora.

                     (56)

                     U tom bi se kontekstu, ako se ta mjera ne produlji za dodatna tri mjeseca, nacionalna nadležna tijela i ESMA suočili s ograničenosti podataka, zbog čega bi njihova sposobnost rješavanja bilo kakvih mogućih negativnih učinaka na gospodarstvo i u konačnici na financijsku stabilnost Unije u cjelini bila ograničena.

                     (57)

                     Stoga se ESMA-inom produljenom mjerom privremenog snižavanja pragova za obavješćivanje nacionalnih nadležnih tijela o neto kratkim pozicijama učinkovito otklanja prijetnja stabilnosti dijelova ili, u konačnici, cijelog financijskog sustava Unije smanjenjem ograničenosti podataka i povećanjem sposobnosti nacionalnih nadležnih tijela za rješavanje predstojećih prijetnji u ranoj fazi.

               c.   Poboljšanje sposobnosti nadležnih tijela da nadziru prijetnju

                     (58)

                     U uobičajenim tržišnim uvjetima nacionalna nadležna tijela nadzornim alatima uspostavljenima zakonodavstvom Unije, a posebno primjenom obveza obavješćivanja o neto kratkim pozicijama utvrđenima u Uredbi (EU) br. 236/2012 (19), nadziru svaku prijetnju koja može proizaći iz kratke prodaje i stvaranja neto kratkih pozicija.

                     (59)

                     Međutim, zbog postojećih tržišnih uvjeta potrebno je pojačati aktivnosti nacionalnih nadležnih tijela i ESMA-e povezanih s nadzorom agregiranih neto kratkih pozicija u dionicama uvrštenima u trgovanje na uređenim tržištima. S tim ciljem i s obzirom na trajnu neizvjesnost povezanu s razvojem pandemije bolesti COVID-19 i dalje je važno da nacionalna nadležna tijela nastave primati informacije o stvaranju neto kratkih pozicija u najranijoj mogućoj fazi, prije nego što dosegnu razinu od 0,2 % izdanog dioničkog kapitala, utvrđenu u članku 5. stavku 2. Uredbe (EU) br. 236/2012.

                     (60)

                     To je naglašeno činjenicom da se, usprkos povećanjima cijena od studenoga 2020., udio dionica s neto kratkom pozicijom između 0,1 % i 0,2 % nije znatno smanjio od ožujka 2020. (20) te i dalje u prosjeku iznosi 12 % ukupnih neto kratkih pozicija, što je slično situaciji u rujnu. Stoga se može zaključiti da udio neto kratkih pozicija između 0,1 % i 0,2 %, koje su se morale prijaviti zbog nižeg praga za obavješćivanje koji je uvela ESMA, ostaje relevantan dio ukupnih neto kratkih pozicija.

                     (61)

                     Stoga se produljenom mjerom ESMA-e održava veća sposobnost nacionalnih nadležnih tijela da otklone sve utvrđene prijetnje u ranijoj fazi, što njima i ESMA-i omogućuje da pravodobno upravljaju prijetnjama pravilnom funkcioniranju tržišta i financijskoj stabilnosti ako se pokažu bilo kakvi znakovi stresa na tržištu.

               5.   MJERAMA SE NE STVARA RIZIK REGULATORNE ARBITRAŽE (ČLANAK 28. STAVAK 3. TOČKA (b) UREDBE (EU) br. 236/2012)

                     (62)

                     Za donošenje ili produljenje mjere u skladu s člankom 28. Uredbe (EU) br. 236/2012 ESMA bi trebala uzeti u obzir stvara li se tom mjerom rizik regulatorne arbitraže.

                     (63)

                     Budući da se produljena mjera ESMA-e odnosi na obveze obavješćivanja sudionika na tržištu o svim dionicama uvrštenima u trgovanje na uređenim tržištima u Uniji, njome će se osigurati jedinstveni prag za obavješćivanje za sva nacionalna nadležna tijela te će se uspostaviti ravnopravni uvjeti za sudionike na tržištu unutar Unije i izvan nje u pogledu trgovanja dionicama uvrštenima u trgovanje na uređenim tržištima u Uniji.

               6.   ESMA-ina MJERA NEMA ŠTETAN UČINAK NA UČINKOVITOST FINANCIJSKIH TRŽIŠTA, UKLJUČUJUĆI SMANJENJE LIKVIDNOSTI NA TIM TRŽIŠTIMA ILI STVARANJE NESIGURNOSTI ZA SUDIONIKE NA TRŽIŠTU, KOJI BI BIO NERAZMJERAN NJEZINIM KORISTIMA (ČLANAK 28. STAVAK 3. TOČKA (c) UREDBE (EU) br. 236/2012)

                     (64)

                     ESMA mora procijeniti ima li mjera štetne učinke koji bi se mogli smatrati nerazmjernima njezinim koristima.

                     (65)

                     ESMA smatra primjerenim da nacionalna nadležna tijela pomno nadziru kretanje neto kratkih pozicija prije nego što razmotre donošenje bilo kakve radikalnije mjere. ESMA napominje da uobičajeni pragovi za obavješćivanje (0,2 % izdanog dioničkog kapitala) u kontinuiranim izvanrednim tržišnim uvjetima možda nisu primjereni za pravodobno utvrđivanje trendova i nadolazećih prijetnji.

                     (66)

                     Premda je uvođenje pojačane obveze obavješćivanja možda dodatno opteretilo subjekte koji podliježu obvezi obavješćivanja, takvi su subjekti u ovom trenutku već prilagodili svoje unutarnje sustave nakon primjene odluka (EU) 2020/525, (EU) 2020/1123 i (EU) 2020/1689 te se stoga ne očekuje da će predmetna produljena mjera dodatno utjecati na troškove osiguravanja usklađenosti za subjekte koji podliježu obvezi obavješćivanja. Osim toga, predmetnom se mjerom ne ograničava mogućnost sudionika na tržištu da zauzmu ili povećaju svoje kratke pozicije u dionicama. Stoga ona neće utjecati na učinkovitost tržišta.

                     (67)

                     U usporedbi s drugim potencijalnim i radikalnijim mjerama predmetna produljena mjera ne bi trebala utjecati na likvidnost na tržištu jer pojačana obveza obavješćivanja za ograničen skup sudionika na tržištu ne bi trebala izazvati promjenu njihovih strategija trgovanja, a stoga ni njihova sudjelovanja na tržištu. Osim toga, zadržanim izuzećem predviđenim za aktivnosti održavanja tržišta i stabilizacijske programe nastoji se ne povećati opterećenje za subjekte koji pružaju važne usluge u smislu osiguravanja likvidnosti i smanjenja volatilnosti, što je posebno važno u trenutačnoj situaciji.

                     (68)

                     Kada je riječ o području primjene produljene mjere, ESMA smatra da se njegovim ograničenjem na jedan sektor ili nekoliko sektora ili na podskup izdavatelja ne može postići željeni ishod. Razmjer pada cijena zabilježen nakon izbijanja pandemije bolesti COVID-19, širok raspon pogođenih dionica (i sektora) te stupanj međusobne povezanosti gospodarstava EU-a i mjesta trgovanja u EU-u upućuju na to da će mjera na razini cijelog EU-a vjerojatno biti učinkovitija od sektorskih mjera u pružanju ranih informacija o tržištu nacionalnim nadležnim tijelima.

                     (69)

                     Kada je riječ o stvaranju nesigurnosti na tržištu, mjerom se ne uvode nove regulatorne obveze jer se sniženjem relevantnog praga samo mijenja postojeća obveza obavješćivanja koja je na snazi od 2012. ESMA također naglašava da je produljena mjera i dalje ograničena na obavješćivanje o dionicama koje su uvrštene u trgovanje na uređenom tržištu u Uniji kako bi se obuhvatile one pozicije za koje se čini da je dodatno obavješćivanje najrelevantnije.

                     (70)

                     Stoga ESMA smatra da takva obveza povećane transparentnosti ne bi trebala imati štetan učinak na učinkovitost financijskih tržišta ni na ulagatelje koji je nerazmjeran njezinim koristima te da ne bi trebala stvoriti nesigurnost na financijskim tržištima.

                     (71)

                     Kada je riječ o trajanju mjere, ESMA smatra da je produljenje mjere za tri mjeseca opravdano s obzirom na informacije koje su u ovom trenutku dostupne kao i opće izglede u kontekstu pandemije bolesti COVID-19, koji su i dalje neizvjesni. ESMA namjerava ponovno uspostaviti redovitu obvezu obavješćivanja čim se stanje poboljša, ali istodobno ne može odbaciti mogućnost produljenja mjere ako se situacija pogorša ili ako tržišta ostanu u krhkom stanju.

                     (72)

                     Na temelju navedenoga i na današnji dan ESMA smatra da je ova Odluka o produljenju privremene mjere povećane transparentnosti u pogledu neto kratkih pozicija razmjerna s obzirom na kontinuirane nepovoljne okolnosti.

               7.   SAVJETOVANJA I OBAVIJESTI (ČLANAK 28. STAVCI 4. I 5. UREDBE (EU) br. 236/2012)

                     (73)

                     ESMA se savjetovala s Europskim odborom za sistemske rizike (ESRB). ESRB nije iznio nikakve prigovore na donošenje predložene odluke.

                     (74)

                     ESMA je o planiranoj odluci obavijestila nacionalna nadležna tijela.

                     (75)

                     Produljena mjera ESMA-e primjenjuje se od 19. prosinca 2020.

               DONIO JE OVU ODLUKU

            Članak 1.
            Definicija
            Za potrebe ove Odluke „uređeno tržište” znači uređeno tržište kako je navedeno u članku 4. stavku 1. točki (21) Direktive 2014/65/EU Europskog parlamenta i Vijeća (21).

            Članak 2.
            Privremene obveze dodatne transparentnosti

               1.   Fizička ili pravna osoba koja ima neto kratku poziciju u izdanom dioničkom kapitalu društva čije su dionice uvrštene u trgovanje na uređenom tržištu obavješćuje relevantno nadležno tijelo u skladu s člancima 5. i 9. Uredbe (EU) br. 236/2012 Europskog parlamenta i Vijeća ako ta pozicija dosegne ili padne ispod praga određenog za obavješćivanje iz stavka 2. ovog članka.

               2.   Prag određen za obavješćivanje postotak je koji iznosi 0,1 % izdanog dioničkog kapitala predmetnog društva i svakih 0,1 % iznad tog praga.

            Članak 3.
            Izuzeća

               1.   U skladu s člankom 16. Uredbe (EU) br. 236/2012, privremene obveze dodatne transparentnosti iz članka 2. ne primjenjuju se na dionice uvrštene u trgovanje na uređenom tržištu ako se glavno mjesto trgovanja dionicama nalazi u trećoj zemlji.

               2.   U skladu s člankom 17. Uredbe (EU) br. 236/2012, privremene obveze dodatne transparentnosti iz članka 2. ne primjenjuju se na transakcije provedene radi aktivnosti održavanja tržišta.

               3.   Privremene obveze dodatne transparentnosti iz članka 2. ne primjenjuju se na neto kratku poziciju koja se odnosi na provedbu stabilizacije u skladu s člankom 5. Uredbe (EU) br. 596/2014 Europskog parlamenta i Vijeća (22) o zlouporabi tržišta.

            Članak 4.
            Stupanje na snagu i primjena
            Ova Odluka stupa na snagu 19. prosinca 2020.
            Primjenjuje se od dana stupanja na snagu u razdoblju od tri mjeseca.

            Sastavljeno u Parizu 16. prosinca 2020.

               Za Odbor supervizora
               Steven MAIJOOR
               Predsjednik

            (1)  SL L 331, 15.12.2010., str. 84.

            (2)  SL L 86, 24.3.2012., str. 1.

            (3)  SL L 274, 9.10.2012., str. 1.

            (4)  SL L 116, 15.4.2020., str. 5.

            (5)  SL L 245, 30.7.2020., str. 17.

            (6)  SL L 379, 13.11.2020., str. 60.

            (7)  Dostupno na sljedećoj poveznici: https://ec.europa.eu/info/sites/info/files/autumn_20_forecast.pdf

            (8)  Europska gospodarska prognoza, str. 40.

            (9)  Europska gospodarska prognoza, str. 49.

            (10)  Dostupno na sljedećoj poveznici: https://www.pfizer.com/news/press-release/press-release-detail/pfizer-and-biontech-announce-vaccine-candidate-against

            (11)  Dostupno na sljedećoj poveznici: https://www.esma.europa.eu/sites/default/files/library/esma50-165-1371_risk_dashboard_no_2_2020.pdf

            (12)  Dostupno na sljedećoj poveznici: https://www.esma.europa.eu/sites/default/files/library/esma50-165-1371_risk_dashboard_no_2_2020.pdf

            (13)  Indeksom VSTOXX mjeri se implicirana volatilnost na temelju cijena opcija indeksa EUROSTOXX 50.

            (14)  Indeks VIX izračunava se upotrebom srednje vrijednosti kupovnih i prodajnih cijena opcija indeksa S&P 500 (SPX) u stvarnom vremenu.

            (15)  Vidjeti također odjeljak 4. točku (c).

            (16)  Europska gospodarska prognoza, str. 61.

            (17)  https://www.ecb.europa.eu/pub/financial-stability/fsr/html/ecb.fsr201911~facad0251f.en.html.

            (18)  U Italiji je ta mjera ukinuta 18. svibnja.

            (19)  Usp. članak 5. Uredbe (EU) br. 236/2012.

            (20)  Zbog tehničkog problema nedostaju izvješća o dnevnim neto kratkim pozicijama iz Danske za razdoblje od 31. kolovoza do 4. rujna.

            (21)  Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).

            (22)  Uredba (EU) br. 596/2014 Europskog parlamenta i Vijeća od 16. travnja 2014. o zlouporabi tržišta (Uredba o zlouporabi tržišta) te stavljanju izvan snage Direktive 2003/6/EZ Europskog parlamenta i Vijeća i direktiva Komisije 2003/124/EZ, 2003/125/EZ i 2004/72/EZ (SL L 173, 12.6.2014., str. 1.).

            PRILOG
            U ovom Prilogu „Odluka ESMA-e” odnosi se na Odluku ESMA-e od 16. ožujka 2020. o privremenom snižavanju praga za obavješćivanje o neto kratkim pozicijama u izdanom dioničkom kapitalu društava čije su dionice uvrštene u trgovanje na uređenom tržištu i zahtjevu fizičkim ili pravnim osobama koje imaju neto kratke pozicije da u slučaju prelaska određenog praga obavijeste nadležna tijela u skladu s člankom 28. stavkom 1. točkom (a) Uredbe (EU) br. 236/2012.

               Slika 1.

               Financijski pokazatelji

                        Rezultati tržišta vlasničkih instrumenata

                        Promjene od 20.2.2020. do 2.12.2020.

                        Razina indeksa na dan 2.12.2020.

                        Promjene od 20.2.2020. do 3.9.2020.

                        Razina indeksa na dan 3.9.2020.

                        Promjene od 20.2.2020. do 4.6.2020.

                        Razina indeksa na dan 4.6.2020.

                        STOXX EUROPE 800 bez švicarskog indeksa

                        –10 %

                        125

                        –17 %

                        116

                        –16 %

                        117

                        INDEKS EURO STOXX

                        –6 %

                        392

                        –13 %

                        362

                        –13 %

                        364

                        EURO STOXX 50

                        –8 %

                        3 521

                        –14 %

                        3 304

                        –13 %

                        3 323

                        US S&P500

                        9 %

                        3 663

                        2 %

                        3 451

                        –8 %

                        3 112

                        CSI 300

                        22 %

                        5 067

                        16 %

                        4 817

                        –4 %

                        3 982

                        JP Nikkei

                        14 %

                        26 801

                        0 %

                        23 466

                        –3 %

                        22 864

                        Globalno

                        8 %

                        248

                        –1 %

                        228

                        –9 %

                        211

                        Europske banke

                        –22 %

                        115

                        –37 %

                        93

                        –30 %

                        104

                        IT, financijska društva

                        –24 %

                        29

                        –30 %

                        27

                        –29 %

                        28

                        ES, financijska društva

                        –24 %

                        50

                        –48 %

                        34

                        –35 %

                        42

                        DE, financijska društva

                        –7 %

                        132

                        –13 %

                        123

                        –11 %

                        126

                        FR, financijska društva

                        –21 %

                        141

                        –34 %

                        118

                        –28 %

                        130

                        Volatilnost

                        Promjene od 20.2.2020. do 2.12.2020.

                        Razina indeksa na dan
                        2.12.2020.

                        Promjene od 20.2.2020. do 3.9.2020.

                        Razina indeksa na dan
                        3.9.2020.

                        Promjene od 20.2.2020. do 4.6.2020.

                        Razina indeksa na dan
                        4.6.2020.

                        VSTOXX

                        8 %

                        22

                        15 %

                        29

                        13 %

                        28

                        VIX

                        5 %

                        21

                        18 %

                        33

                        9 %

                        25

                        Kreditne izvedenice na osnovi nastanka statusa neispunjavanja obveza

                        Promjene baznih bodova od 20.2.2020. do 2.12.2020.

                        Spreadovi kreditnih izvedenica na osnovi nastanka statusa neispunjavanja obveza u baznim bodovima na dan 2.12.2020.

                        Promjene baznih bodova od 20.2.2020. do 3.9.2020.

                        Spreadovi kreditnih izvedenica na osnovi nastanka statusa neispunjavanja obveza u baznim bodovima na dan 3.9.2020.

                        Promjene baznih bodova od 20.2.2020. do 4.6.2020.

                        Spreadovi kreditnih izvedenica na osnovi nastanka statusa neispunjavanja obveza u baznim bodovima na dan 4.6.2020.

                        Europa, obveznice nefinancijskih društava

                        5

                        45

                        5

                        45

                        22

                        62

                        Europa, obveznice s visokim prinosom

                        53

                        251

                        92

                        290

                        157

                        355

                        Europa, obveznice financijskih društava

                        9

                        53

                        15

                        59

                        29

                        73

                        Europa, podređeni dug financijskih društava

                        13

                        100

                        38

                        124

                        62

                        149

                        Desetogodišnje državne obveznice (10Y)

                        Promjene baznih bodova od 20.2.2020. do 2.12.2020.

                        Prinosi na obveznice u % na dan 2.12.2020.

                        Promjene baznih bodova od 20.2.2020. do 3.9.2020.

                        Prinosi na obveznice u % na dan 3.9.2020.

                        Promjene baznih bodova od 20.2.2020. do 4.6.2020.

                        Prinosi na obveznice u % na dan 4.6.2020.

                        DE10Y

                        –8

                        –0,52

                        –5

                        –0,49

                        15

                        –0,29

                        ES10Y

                        –13

                        0,11

                        9

                        0,33

                        32

                        0,55

                        FR10Y

                        –7

                        –0,29

                        2

                        –0,19

                        23

                        0,01

                        IT10Y

                        –31

                        0,60

                        15

                        1,06

                        51

                        1,42

                        US10Y

                        –57

                        0,95

                        –90

                        0,62

                        –67

                        0,86

                        GB10Y

                        –22

                        0,36

                        –34

                        0,24

                        –24

                        0,34

                        JP10Y

                        7

                        0,03

                        8

                        0,04

                        9

                        0,05

                           Napomena: promjene na tržištu vlasničkih instrumenata izražene su u relativnom smislu, a ostale promjene u apsolutnom smislu.

                           Izvori: Refinitiv EIKON, ESMA

               Napomena: implicirane volatilnosti indeksa EURO STOXX 50 (VSTOXX) i S&P 500 (VIX), u %

               Izvori: Refinitiv Datastream, ESMA

               Napomena: cijene vlasničkih instrumenata 20.2.2020. = 100.

               Izvori: Refinitiv Datastream, ESMA

               Napomena: cijene vlasničkih instrumenata 20.2.2020. = 100.

               Izvori: Refinitiv Datastream, ESMA

               Napomena: cijene vlasničkih instrumenata 20.2.2020. = 100.

               Izvori: Refinitiv Datastream, ESMA

               Napomena: Spreadovi kreditnih izvedenica na osnovi nastanka statusa neispunjavanja obveza za obveznice europskih nefinancijskih društava visokog investicijskog rejtinga (iTraxx Europe), obveznice europskih nefinancijskih društava s visokim prinosom (iTraxx Europe Crossover) i za obveznice europskih financijskih društava, u baznim bodovima

               Izvori: Refinitiv EIKON, ESMA

               Slika 5.

               Rezultati europskih dioničkih indeksa po zemljama

                           Postotna promjena od 6.11.2020. do 2.12.2020.

                           Postotna promjena od 20.2.2020. do 2.12.2020.

                           Postotna promjena od 20.2.2020. do 3.9.2020.

                           Postotna promjena od 20.2.2020. do 4.6.2020.

                           STOXX EUROPE 800 bez švicarskog indeksa

                        8,67 %

                        –9,74 %

                        –16,67 %

                        –15,78 %

                           INDEKS EURO STOXX

                        9,41 %

                        –6,06 %

                        –13,22 %

                        –12,72 %

                           EURO STOXX 50

                        9,90 %

                        –7,89 %

                        –13,57 %

                        –13,07 %

                           AT

                        21,10 %

                        –17,84 %

                        –30,21 %

                        –23,30 %

                           BE

                        16,24 %

                        –9,94 %

                        –19,22 %

                        –14,86 %

                           BG

                        0,55 %

                        –22,03 %

                        –20,67 %

                        –15,69 %

                           CY

                        25,10 %

                        –27,80 %

                        –39,52 %

                        –34,73 %

                           CZ

                        11,15 %

                        –12,35 %

                        –17,81 %

                        –13,94 %

                           DE

                        6,68 %

                        –2,57 %

                        –4,44 %

                        –7,32 %

                           DK

                        –1,90 %

                        10,16 %

                        4,24 %

                        –2,48 %

                           EE

                        11,25 %

                        –4,72 %

                        –13,55 %

                        –13,16 %

                           ES

                        19,66 %

                        –17,22 %

                        –29,45 %

                        –21,88 %

                           FI

                        6,38 %

                        1,96 %

                        –5,35 %

                        –8,66 %

                           FR

                        12,54 %

                        –7,91 %

                        –17,37 %

                        –15,91 %

                           GB

                        9,36 %

                        –13,09 %

                        –21,32 %

                        –13,93 %

                           GR

                        29,14 %

                        –16,82 %

                        –29,24 %

                        –26,64 %

                           HR

                        10,22 %

                        –13,43 %

                        –19,61 %

                        –17,16 %

                           HU

                        10,74 %

                        –14,42 %

                        –24,05 %

                        –17,83 %

                           IE

                        5,56 %

                        –0,58 %

                        –13,00 %

                        –12,90 %

                           IS

                        5,78 %

                        10,90 %

                        –1,50 %

                        –4,44 %

                           IT

                        11,64 %

                        –12,39 %

                        –22,04 %

                        –20,01 %

                           LT

                        4,44 %

                        3,84 %

                        5,06 %

                        –1,98 %

                           LU

                        14,85 %

                        –7,78 %

                        –25,92 %

                        –21,60 %

                           LV

                        –0,47 %

                        6,81 %

                        5,53 %

                        –1,81 %

                           MT

                        15,14 %

                        –13,86 %

                        –20,80 %

                        –12,92 %

                           NL

                        6,64 %

                        –1,80 %

                        –11,66 %

                        –9,17 %

                           NO

                        11,02 %

                        –3,37 %

                        –11,80 %

                        –10,22 %

                           PL

                        11,81 %

                        –9,62 %

                        –15,75 %

                        –13,47 %

                           PT

                        14,45 %

                        –14,54 %

                        –20,09 %

                        –13,64 %

                           RO

                        6,43 %

                        –7,58 %

                        –10,73 %

                        –11,45 %

                           SE

                        5,47 %

                        1,06 %

                        –7,28 %

                        –9,47 %

                           SI

                        8,13 %

                        –9,57 %

                        –13,01 %

                        –10,83 %

                           SK

                        –0,99 %

                        –3,02 %

                        –7,05 %

                        0,07 %

                           Izvori: Refinitiv EIKON, ESMA

            Izvori: ESMA


title: Odluka Vijeća (ZVSP) 2021/284 od 22. veljače 2021. o izmjeni Odluke (ZVSP) 2019/346 o imenovanju posebnog predstavnika Europske unije za ljudska prava

text:
                  23.2.2021

                  HR

                  Službeni list Europske unije

                  L 62/49

         ODLUKA VIJEĆA (ZVSP) 2021/284
         od 22. veljače 2021.
         o izmjeni Odluke (ZVSP) 2019/346 o imenovanju posebnog predstavnika Europske unije za ljudska prava
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 28. veljače 2019. donijelo Odluku (ZVSP) 2019/346 (1) o imenovanju g. Eamona GILMOREA posebnim predstavnikom Europske unije (PPEU) za ljudska prava. Mandat PPEU-a istječe 28. veljače 2021.

                     (2)

                     Mandat PPEU-a trebalo bi produljiti za dodatno razdoblje od 24 mjeseca te bi za razdoblje od 1. ožujka 2021. do 28. veljače 2023. trebalo utvrditi novi financijski referentni iznos.

                     (3)

                     PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

               DONIJELO JE OVU ODLUKU:

            Članak 1.
            Odluka (ZVSP) 2019/346 mijenja se kako slijedi:

                        1.

                        članak 1. zamjenjuje se sljedećim:

                           „Članak 1.
                           Posebni predstavnik Europske unije
                           Mandat g. Eamona GILMOREA kao posebnog predstavnika Europske unije (PPEU) za ljudska prava produljuje se do 28. veljače 2023. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).”;

                        2.

                        u članku 5. stavku 1. dodaje se sljedeći podstavak:
                        „Financijski referentni iznos namijenjen pokrivanju rashoda povezanih s mandatom PPEU-a za razdoblje od 1. ožujka 2021. do 28. veljače 2023. iznosi 2 690 000,00 EUR.”;

                        3.

                        u članku 12. druga rečenica zamjenjuje se sljedećim:
                        „PPEU Vijeću, VP-u i Komisiji podnosi redovita izvješća o napretku, a do 30. studenoga 2022. završno sveobuhvatno izvješće o provedbi mandata.”

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 22. veljače 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća (ZVSP) 2019/346 od 28. veljače 2019. o imenovanju posebnog predstavnika Europske unije za ljudska prava (SL L 62, 1.3.2019., str. 12.).